CELEX: 32009D0988
Language: mt
Date: 2009-12-18 00:00:00
Title: Deċiżjoni tal-Kummissjoni tat- 18 ta’ Diċembru 2009 li taħtar lill-Aġenzija Komunitarja għall-Kontroll tas-Sajd bħala l-korp li jwettaq ċerti kompiti skont ir-Regolament tal-Kunsill (KE) Nru 1005/2008 (notifikata bid-dokument numru C(2009) 10155)

19.12.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 338/104
            
         DEĊIŻJONI TAL-KUMMISSJONI
   tat-18 ta’ Diċembru 2009
   li taħtar lill-Aġenzija Komunitarja għall-Kontroll tas-Sajd bħala l-korp li jwettaq ċerti kompiti skont ir-Regolament tal-Kunsill (KE) Nru 1005/2008
   (notifikata bid-dokument numru C(2009) 10155)
   (2009/988/UE)
   IL-KUMMISJONI EWROPEA,
   Wara li kkunsidrat it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1005/2008 tad-29 ta’ Settembru 2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat (1), u b’mod partikolari l-Artikoli 11(3), 20(4), 25(2), 48(4), 48(5) tiegħu,
   Billi:
   
               (1)
            
            
               L-Artikoli 11(3), 20(4), 25(2), 48(4), 48(5) tar-Regolament (KE) Nru 1005/2008 jagħtu s-setgħa lill-Kummissjoni taħtar korp għall-għanijiet stabbiliti f’dawn l-Artikoli.
            
         
               (2)
            
            
               Skont l-Artikolu 3 tar-Regolament tal-Kunsill (KE) Nru 768/2005 (2) tas-26 ta’ April 2005 li jistabbilixxi Aġenzija Komunitarja għall-Kontroll tas-Sajd u li jemenda r-Regolament (KEE) Nru 2847/93 li jistabbilixxi sistema ta’ kontroll li tapplika għall-Politika Komuni tas-Sajd, il-missjonijiet tal-Aġenzija Komunitarja għall-Kontroll tas-Sajd (CFCA) huma, fost l-oħrajn, li tikkoordina l-operazzjonijiet għall-ġlieda kontra s-sajd illegali, mhux irrappurtat u mhux irregolat skont ir-regoli tal-Unjoni Ewropea.
            
         
               (3)
            
            
               Għalhekk is-CFCA għandha tinħatar bħala l-korp imsemmi fl-Artikoli 11(3), 20(4), 25(2), 48(4), 48(5) tar-Regolament (KE) Nru 1005/2008,
            
         ADOTTAT DIN ID-DEĊIŻJONI:
   Artikolu 1
   L-Aġenzija Komunitarja għall-Kontroll tas-Sajd (is-CFCA) għandha tkun il-korp maħtur biex:
   
               (a)
            
            
               tittrażmetti notifiki, b’kopja lill-Kummissjoni, dwar ċaħdiet ta’ awtorizzazzjonijiet ta’ ħatt l-art jew ta’ trażbord minn bastimenti ta’ pajjiżi terzi lil Stati(i) tal-bandiera u, jekk xieraq, kopji ta’ dawn in-notifiki lill-Organizzazzjonijet Reġjonali tal-Ġestjoni tas-Sajd skont l-Artikolu 11(3) tar-Regolament (KE) Nru 1005/2008;
            
         
               (b)
            
            
               fuq talba tal-Kummissjoni, tipprovdi għat-twettiq ta’ verifiki fuq il-post, weħdiha jew b’kooperazzjoni mal-Kummissjoni, biex tivverifika l-implimentazzjoni effettiva ta’ arranġamenti maqbula ta’ kooperazzjoni ma’ pajjiżi terzi skont l-Artikolu 20(4), it-tieni suparagrafu (c) tar-Regolament (KE) Nru 1005/2008;
            
         
               (c)
            
            
               tikkomunika lill-Istati Membri u lill-Istati tal-bandiera, b’kopja lill-Kummissjoni, informazzjoni addizzjonali mressqa mill-Istati Membri lill-Kummissjoni li hija rilevanti għall-istabbiliment tal-lista tal-Unjoni Ewropea ta’ bastimenti IUU skont l-Artikolu 25(2) tar-Regolament (KE) Nru 1005/2008;
            
         
               (d)
            
            
               tittrażmetti rapporti ta’ lemħ lill-Istati Membri kollha, b’kopja lill-Kummissjoni, u, jekk xieraq, lis-Segretarju Eżekuttiv tal-Organizzazzjonijiet Reġjonali tal-Ġestjoni tas-Sajd rilevanti skont l-Artikolu 48(4) tar-Regolament (KE) Nru 1005/2008;
            
         
               (e)
            
            
               tittrażmetti lis-Segretarju Eżekuttiv tal-Organizzazzjonijiet Reġjonali tal-Ġestjoni tas-Sajd, b’kopja lill-Kummissjoni, informazzjoni minn Stat Membru b’reazzjoni għal rapport ta’ lemħ dwar wieħed mill-bastimenti tagħha minn parti kontraenti għal dik l-Organizzazzjoni Reġjonali tal-Ġestjoni tas-Sajd, skont l-Artikolu 48(5) tar-Regolament (KE) Nru 1005/2008.
            
         Artikolu 2
   Din id-Deċiżjoni hija indirizzata lill-Aġenzija Komunitarja għall-Kontroll tas-Sajd.
   
      Magħmul fi Brussell, it-18 ta’ Diċembru 2009.
      
         
            Għall-Kummissjoni
         
         Joe BORG
         
            Membru tal-Kummissjoni
         
      
   
   
      (1)  ĠU L 286, 29.10.2008, p. 1.
   
      (2)  ĠU L 128, 21.5.2005, p. 1.